ไฟแนนเชียลไดเจสต์
บล.กสิกรเป้าปี &#8217;56 วอลุม ตจว.แตะ 15%
1 ส.ค. 2555

บล.กสิกรเป้าปี ’56 วอลุม ตจว.แตะ 15%
นายเผดิมภพ สงเคราะห์ กรรมการผู้จัดการ สายงานจัดการเงินทุนบุคคล บริษัทหลักทรัพย์ (บล.) กสิกรไทย เปิดเผยว่า บริษัทตั้งเป้าว่าปี 2556 จะมีมูลค่าการซื้อขายจากนักลงทุนต่างจังหวัดเพิ่มเป็น 15% ของสัดส่วนการลงทุนทั้งหมดของบริษัท จากปัจจุบันอยู่ที่ 10% ซึ่งเท่ากับอุตสาหกรรมและมูลค่าการซื้อขายจากนักลงทุนกรุงเทพฯ และปริมณฑล จะลดลงเหลือ 85% จากปัจจุบัน 90% เท่ากับอุตสาหกรรม
“ปัจจุบันเห็นการเติบโตอัตราการขยายเศรษฐกิจ (จีดีพี) จากต่างจังหวัดเป็นตัวเลขถึง 2 หลัก แต่จีดีพีโดยรวมของประเทศเติบโตเพียงตัวเลขหลักเดียว ซึ่งเท่ากับว่าคนต่างจังหวัดมีรายได้ที่มากขึ้นจากเมื่อก่อนมาก อีกทั้งปัจจุบันนักลงทุนใหม่เริ่มเข้าใจและพร้อมจะลงทุนมากขึ้นเมื่อเทียบกับเมื่อก่อน” นายเผดิมภพ กล่าว 
บริษัทจะขยายสาขาในกรุงเทพฯ และต่างจังหวัดอีก 24 แห่ง ทำให้สิ้นปีจะมีสาขามากที่สุดในอุตสาหกรรมที่ 52 แห่ง จากปัจจุบันมี 28 แห่ง และเพิ่มเจ้าหน้าที่การตลาดจากปัจจุบันมี 250 คน เป็น 390 คน ในสิ้นปีนี้
“เราจะเพิ่มมูลค่าการซื้อขายในต่างจังหวดได้ต้องอาศัยปัจจัยหลายอย่างประกอบ อย่างแรกคือต้องเตรียมคนพร้อมที่จะไปรองรับการบริการ หลังจากนั้นเป็นการรขยายสาขาซึ่งทั้งหมดจะเป็นการไปตั้งสาขาในธนาคารกสิกรไทยที่จะมีห้องค้า มีเจ้าหน้าที่การตลาดพร้อม โดยจะเริ่มไปในตามหัวเมืองใหญ่ๆ ก่อน อาทิ เชียงราย พิษณุโลก ขอนแก่น นครราชสีมา พัทยา ชลบุรี ระยอง หาดใหญ่ สุราษฏร์ธารนี”นายเผดิมภพกล่าว
นอกจากนั้น บริษัทยังสมทบด้วยการขยายฐานนักลงทุนทั้งเก่าและใหม่มากขึ้น โดยนักลงทุนเก่าจะเน้นใช้กลยุทธ์กับฐานลูกค้าของธนาคารกสิกรไทยที่เน้นจัดสัมมนาด้านการลงทุน ขณะที่นักลงทุนหน้าใหม่ก็เน้นการให้ความรู้และการเข้าถึงข้อมูลมากขึ้น ซึ่งรวมถึงการเปิดรับสมัครโครงการ “KS The YoungTurk Investor Season3” ที่เปิดโอกาสให้ผู้สมัครมาอบรมกับวิทยากรผู้เชี่ยวชาญการลงทุนในตลาดหุ้น พร้อมกับสามารถซื้อขายหุ้นได้จริงในระยะยเวลา 3 เดือน 
ทั้งนี้ ปีนี้ได้จัดขึ้นมาเป็นปีที่ 3 และเป็นปีแรกที่มีการขยายการรับผู้เข้าแข่งขันไปยังต่างจังหวัดทำให้มีผู้เข้าแข่งขันทั้งหมด 5 จังหวัด จากเดิมรับในพื้นที่กรุงเทพปริมณฑล โดยจังหวัดที่เพิ่มขึ้นมา คือ เชียงใหม่ ชลบุรี ภูเก็ต และอุดรธานี ซึ่งคาดว่าจะมีผู้สมัครเข้าร่วมโครงการนี้ถึง 1.3 หมื่นคน และบริษัทจะต้องคัดเลือกเหลือผู้สมัครเพียง 200 คนเท่านั้น หรือจังหวัดละ 40 คนเท่านั้น ซึ่งรับสมัครตั้งแต่วันนี้แต่วันหมดเขตรับสมัครจะไม่เหมือนกัน สามารถดูรายละเอียดได้ที่ www.ksyoungturk.com
KCE ซื้อหุ้นคืนในตลาด 1.58 ล้านหุ้น
บริษัท เคซีอี อีเลคโทรนิคส์ (KCE) รายงานผลการซื้อหุ้นคืนกรณีเพื่อการบริหารทางการเงินว่า เมื่อวันที่ 30 ก.ค.2555 บริษัทซื้อหุ้นคืนในตลาดจำนวน 1,580,100 หุ้น โดยราคาซื้อสูงสุดที่ราคา 7.30 บาท และต่ำสุดที่ 7.25 บาท มูลค่ารวม 11.52 ล้านบาท 
ทั้งนี้ หลังซื้อหุ้นคืนครั้งนี้ส่งผลให้มีจำนวนหุ้นที่ซื้อคืนทั้ง 8,997,400 หุ้น หรือ 1.94% ของจำนวนหุ้นที่ซื้อคืนต่อจำนวนหุ้นที่ชำระแล้ว มูลค่ารวม 62.36 ล้านบาท 
CSR ครึ่งปีกำไรโต 41%
บริษัท เทพธานีกรีฑา (CSR) แจ้งผลดำเนินงานงวดครึ่งปี 2555 มีกำไรสุทธิ 33.26 ล้านบาท เพิ่มขึ้น 41.89% จากงวดเดียวกันของปีก่อน ขณะที่ไตรมาส 2 มีกำไรสุทธิ 11.49 ล้านบาท เพิ่มขึ้น 1.95% จากงวดเดียวกันของปีก่อนที่มีกำไรสุทธิ 11.27 ล้านบาท
‘ลัดดา เครือใจวัง’ ซื้อหุ้น SLC เพิ่ม
สำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) ได้รับแบบรายงานการได้มาของหุ้นของบริษัท โซลูชั่น คอนเนอร์ (1998) หรือ SLC โดย น.ส.ลัดดา เครือใจวัง เมื่อวันที่ 29 ก.ค. 2555 จำนวน 0.09% ของสิทธิออกเสียงทั้งหมดของกิจการ ส่งผลให้ถือหุ้นเพิ่มเป็น 5.063%